हमारे मनीषियों ने बताया है कि आनंद खोजे से नहीं मिलता, वह तो हमारे भीतर छिपा हुआ है। यह बात गलत नहीं है, लेकिन जो लोग हैप्पीनेस आंदोलन चला रहे हैं, उनकी नजर दूसरी चीजों पर है, जैसे सकल राष्ट्रीय उत्पाद (कोई देश साल भर में कितना पैदा करता है), नागरिक स्वाधीनता, मानव अधिकार, वहाँ विषमता कितनी कम है, सामाजिक सपोर्ट कितना है, राज्य द्वारा कितनी कल्याणकारी योजनाएँ चलाई जा रही हैं, अल्पसंख्यकों के प्रति राज्य और समाज का नजरिया कैसा है। कहना न होगा, ये चीजें अकेले आनंद विभाग पैदा नहीं कर सकता, यह तो पूरी सरकार के परफॉर्मेंस पर निर्भर है। अच्छा होता अगर कोई ऐसा विभाग खोला जाता जो समग्र परफॉरर्मेंस को कोड़े मारने का काम करता।